Bendegeweld: ‘Ons het ’n pragtige meisie verloor’ | Netwerk24
Deur Maygene de Wee 26 Februarie 2020 10:30
Lede van die Wes-Kaapse bende-eenheid en openbare-orde-eenhede is na Ocean View naby Kommetjie ontplooi nadat Imaan Solomons (7) en nog ’n man dood is in die skietery Dinsdagaand in Libraweg, Ocean View.
Brig. Novela Potelwa, Wes-Kaapse polisiewoordvoerder, is Imaan na wat verneem word drie keer in haar bors geskiet.
Volgens Potelwa is sy per ambulans na die Valsbaai-hospitaal geneem waar sy dood verklaar is.
Mense het hul skok en hartseer oor nog ’n kindersterfte uitgespreek.
“Ons het ’n pragtige klein meisie met ’n sagte hart vanaand verloor weens vuurwapengeweld,” het Nadeema Stemmet geskryf.
Erica Cloete skryf: “Onskuldige kinders gaan dood. HOEKOM? Wanneer gaan al hierdie wreedheid eindig? SA gaan op jou knieë en bid.”
Een van die inskrywings op die Facebookblad: Ocean view - In memoriam
Volgens die polisie het ’n skare mense wat ná die skietery op die toneel bymekaar gekom het die polisie aangeval.
“Ons is genoop om die openbare-orde-eenheid- en die bende-eenheid te ontplooi in ’n poging om gemoedere te kalmeer en die situasie onder beheer te bring,” sê Potelwa.
Potelwa sê die polisie het daarna ook op die lyk van ’n 31-jarige man met skietwonde afgekom. Die man is ook vermoedelik in die bendegeweld doodgeskiet.
Volgens Potelwa word albei die moorde ondersoek en probeer die polisie ook die identiteit van die 31-jarige man vasstel.
Mense met inligting oor die moorde word gevra om die polisie se Stop Misdaad-nommer by 08600 10111 met enige te kontak. Hulle kan ook die polisie op die MySAPS App kontak.
Potelwa sê die polisie is nog steeds op die toneel om die situasie dop te hou.
Meer oor: Ocean View | Kaapstad | Moord | Polisie | Bendegeweld